b'\n_START_ARTICLE_\nCall of Duty 2\n_START_SECTION_\nAp\xc5\xbevalga\n_START_PARAGRAPH_\n\xc5\xbdaid\xc4\x97jas gali eiti prit\xc5\xabp\xc4\x99s ar \xc5\xa1liau\xc5\xbeti atsigul\xc4\x99s, taip pat gali perlipti apgriautas, nedideles sienas, \xc4\xaflipti/i\xc5\xa1lipti per lang\xc4\x85 ir pan. Be \xc5\xa1aunam\xc5\xb3j\xc5\xb3 ginkl\xc5\xb3, kuriuos galima keisti \xc4\xaf rastus m\xc5\xab\xc5\xa1io lauke, \xc5\xbeaid\xc4\x97jas taip pat gali ne\xc5\xa1tis skeveldrines ir d\xc5\xabmines granatas. Yra ginklo prisitaikymo re\xc5\xbeimas (iron sight) taiklesniam \xc5\xa1audymui. Ekrano apa\xc4\x8dioje pavaizduotas displ\xc4\x97jus (heads-up display (HUD)), primenantis kompas\xc4\x85, kuriame rodomos draug\xc5\xb3 ir prie\xc5\xa1\xc5\xb3 paj\xc4\x97gos, \xc4\xafvair\xc5\xabs objektai: tam tikra vieta, iki kurios \xc5\xbeaid\xc4\x97jas privalo nusigauti; plotas, kur\xc4\xaf reikia u\xc5\xbeimti ir/ar apginti; prie\xc5\xa1\xc5\xb3 pab\xc5\xabklai, tankai ir kt., kuriuos reikia sunaikinti. Kai kuriose vietose galima pasinaudoti kulkosvaid\xc5\xbeiais ir prie\xc5\xa1l\xc4\x97ktuvine artilerija, norint nukauti prie\xc5\xa1\xc5\xb3 paj\xc4\x97gas. Be to, yra misij\xc5\xb3, kur \xc5\xbeaid\xc4\x97jui reikia valdyti tank\xc4\x85, \xc5\xa1arvuot\xc4\xaf ar kitoki\xc4\x85 transporto priemon\xc4\x99._NEWLINE_\xc5\xbdaid\xc4\x97jas su savimi turi \xc5\xbei\xc5\xabronus. Ta\xc4\x8diau juos panaudoti tenka retai, kadangi daugum\xc4\x85 laiko judama su p\xc4\x97stinink\xc5\xb3 b\xc5\xabriu. Nors yra keletas misij\xc5\xb3, kur reikia jais pasinaudoti \xc5\xbevalgant teritorij\xc4\x85, nustatant prie\xc5\xa1\xc5\xb3 buvimo viet\xc4\x85, tam, kad bendra\xc5\xbeygiai pasinaudodami ilgo nuotolio 88\xc2\xa0mm pab\xc5\xabklais bei tankais gal\xc4\x97t\xc5\xb3 juos sunaikinti._NEWLINE_Kai \xc5\xbeaid\xc4\x97jas yra sunkiai su\xc5\xbeeid\xc5\xbeiamas, ekranas paraudonuoja, girdimas garsus veik\xc4\x97jo \xc5\xa1irdies plakimas. \xc5\xbdaid\xc4\x97jas privalo kaip nors pasisl\xc4\x97pti nuo ugnies lauko ir atsigauti, antraip mirs ir tur\xc4\x97s prad\xc4\x97ti misij\xc4\x85 i\xc5\xa1 naujo nuo paskutin\xc4\x97s sistemos i\xc5\xa1saugotos vietos. Kitaip nei pirmojoje dalyje, \xc4\x8dia n\xc4\x97ra pirmosios pagalbos rinkini\xc5\xb3, tod\xc4\x97l vienintelis b\xc5\xabdas susigr\xc4\x85\xc5\xbeinti gyvybes \xe2\x88\x92 pasitraukti i\xc5\xa1 ugnies lauko. Kai kurios atakos, pvz., granat\xc5\xb3 ar sviedini\xc5\xb3 sprogimai u\xc5\xbemu\xc5\xa1 \xc5\xbeaid\xc4\x97j\xc4\x85 i\xc5\xa1karto, jei jis bus per arti._NEWLINE_2006\xc2\xa0m. baland\xc5\xbeio m\xc4\x97n. \xe2\x80\x9eInfinity Ward\xe2\x80\x9c i\xc5\xa1leido \xe2\x80\x9eCall of Duty 2 Radiant\xe2\x80\x9c program\xc4\x85, kuri \xc5\xbeaid\xc4\x97jams patiems leid\xc5\xbeia susikurti savus \xc5\xbeem\xc4\x97lapius, veik\xc4\x97j\xc5\xb3 modelius bei efektus, kuriuos galima \xc4\xafd\xc4\x97ti \xc4\xaf \xc5\xbeaidim\xc4\x85.\n_START_SECTION_\nDaugelio \xc5\xbeaid\xc4\x97j\xc5\xb3 re\xc5\xbeimas\n_START_PARAGRAPH_\nKiekvienas AK serveris gali palaikyti iki 64 \xc5\xbeaid\xc4\x97j\xc5\xb3, tuo tarpu Xbox 360 tik 8. Xbox 360 vartotojai tinkle \xc5\xbeaid\xc5\xbeia naudodamiesi Xbox Live paslauga ir gali gauti nauj\xc5\xb3 \xc5\xbeem\xc4\x97lapi\xc5\xb3 rinkini\xc5\xb3. I\xc5\xa1viso yra 13 oficiali\xc5\xb3 \xc5\xbeem\xc4\x97lapi\xc5\xb3 ir 3 originaliojo \xe2\x80\x9eCall of Duty\xe2\x80\x9c perdirbiniai. Taip pat dar yra papildomi \xc5\xbeem\xc4\x97lapi\xc5\xb3 rinkiniai Bonus Pack, Skirmish Pack ir Invasion Pack, kurie kartu prideda dar po 8 naujus \xc5\xbeem\xc4\x97lapius. AK vartotojai gali \xc4\xafdiegti \xc4\xafvairi\xc5\xb3 mod\xc5\xb3._NEWLINE_\xc4\xae \xc5\xbeem\xc4\x97lapius \xc4\xaftraukta Normandija, Afrika ir Rusija. Kiekviena komanda gali pasirinkti tam tikrus ginklus, priklausomai nuo \xc5\xbeem\xc4\x97lapio. \xc5\xbdaid\xc4\x97jai gali rinktis amerikie\xc4\x8di\xc5\xb3, soviet\xc5\xb3 ar brit\xc5\xb3 kareivius kaip S\xc4\x85jungininkus, tuo tarpu norint \xc5\xbeaisti u\xc5\xbe A\xc5\xa1ies paj\xc4\x97gas, reikia pasirinkti vokie\xc4\x8di\xc5\xb3 karius._NEWLINE_Yra keli \xc5\xbeaidimo re\xc5\xbeimai: Deathmatch, Team Deathmatch, Search & Destroy, Capture the Flag ir Headquarters.\n_START_SECTION_\nKritik\xc5\xb3 atsiliepimai\n_START_PARAGRAPH_\nKritikai buvo geros nuomon\xc4\x97s apie \xe2\x80\x9eCall of Duty 2\xe2\x80\x9c. Metacritic Xbox 360 (89/100) versij\xc4\x85 \xc4\xafvertino \xc5\xa1iek tiek daugiau negu AK (86/100) versij\xc4\x85. \xc5\xbdaidimas buvo pagirtas u\xc5\xbe grafikos ir garso savybes. Taip pat gyvybi\xc5\xb3 atsistatymo id\xc4\x97ja daugiausia buvo \xc4\xafvertinta teigiamai. Kritikai i\xc5\xa1 Gamespot ir Gamepro net pabr\xc4\x97\xc5\xbe\xc4\x97, jog tai geriau negu ankstesn\xc4\x97je versijoje buvusi gyvybi\xc5\xb3 skaitiklio lentel\xc4\x97. Nepakankamai buvo padirb\xc4\x97ta prie daugelio \xc5\xbeaid\xc4\x97j\xc5\xb3 re\xc5\xbeimo (multiplayer), kritikai teigia, kad \xe2\x80\x9eCall of Duty: United Offensive\xe2\x80\x9c multiplayer re\xc5\xbeimas buvo geresnis._NEWLINE_IGN Xbox 360 versijai dav\xc4\x97 auk\xc5\xa1t\xc4\x85 9/10 bal\xc4\x85. Deja AK versija tegavo tik 8,5/10 balo. Tomas Maknamaras pagyr\xc4\x97 u\xc5\xbe puiki\xc4\x85 grafik\xc4\x85 ir ypa\xc4\x8d gars\xc4\x85, kuris idealiai atitiko m\xc5\xab\xc5\xa1io garsus, taip pat u\xc5\xbe veik\xc4\x97j\xc5\xb3 bals\xc5\xb3 \xc4\xafgarsinim\xc4\x85. Ta\xc4\x8diau jis teigia, kad \xe2\x80\x9ed\xc4\x97l to savaiminio gyvybi\xc5\xb3 atsistatymo vietomis \xc5\xbeaisti buvo per lengva.\xe2\x80\x9c_NEWLINE_Gamespot Xbox 360 ir AK versijoms skyr\xc4\x97 po 8,8/10 balo, 10/10 vien tik u\xc5\xbe gars\xc4\x85. \xc5\xbdaidimas buvo pagirtas u\xc5\xbe NPC dirbtin\xc4\xaf intelekt\xc4\x85, realisti\xc5\xa1kum\xc4\x85 ir kampanij\xc5\xb3 \xc4\xafvairov\xc4\x99._NEWLINE_Tuo metu \xe2\x80\x9eCall of Duty 2\xe2\x80\x9c buvo perkamiausias Xbox 360 \xc5\xbeaidimas, per pirm\xc4\x85j\xc4\x85 savait\xc4\x99 buvo parduota 250 000 kopij\xc5\xb3. 77\xc2\xa0% \xc5\xbemoni\xc5\xb3 pirkusi\xc5\xb3 Xbox 360, nusipirko ir \xc5\xa1\xc4\xaf \xc5\xbeaidim\xc4\x85. 2006\xc2\xa0m. liepos m\xc4\x97n. \xc5\xbeaidimo kopij\xc5\xb3 buvo parduota jau apytikriai 1,4 mln. 2008\xc2\xa0m. sausio m\xc4\x97n. \xc5\xbeaidimo pardavimai pasiek\xc4\x97 2 mln. vienet\xc5\xb3.'